Recenzija berila Planet Radovednih pet: Berilo 4

Planet Radovednih pet Berilo 4 je zasnovano tako, da je v celoti primerno razvojni stopnji četrtošolcev. 

Berilo zajema pesništvo, pripovedništvo in dramatiko. Izbor besedil je takšen, da učencem omogoča literarno doživljanje preko raznih strategij (npr. napovedovanje, vrednotenje). V njem so klasična in sodobna književna dela, tudi ljudskost ni pozabljena. Učenec spozna slovenske in tuje avtorje. Ob avtorjih so fotografije in zapis, da si jih lažje predstavlja in zapomni. Gre za neformalno učenje – ne samo o avtorjih in njihovih delih, tudi o raznih književnih nagradah.
 
Besedila so izbrana premišljeno. Kot že zapisano, so jezikovno primerna razvojni stopnji učencev. So dovolj zahtevna, da se lahko besedišče širi, kar podpira tudi stil pisanja raznih avtorjev. 

Vizualni tipi si bodo zapomnili ilustracije, ki podkrepijo besedila. Pri poučevanju je pomembna zunanja motivacija, h kateri prav tako prispevajo ilustracije. Nenazadnje učencem, ki potrebujejo spodbudo pri pripovedovanju, omogočajo vizualno interpretacijo. 

Avtorji so poskrbeli za raznolike možnosti obravnave besedila, dodane so dejavnosti pred in po branju. 

Zajeta je diferenciacija, ki jo omogoča medijska ustvarjalnica, preko katere lahko bogatiš izobraževalni proces, saj omogoča individualen pristop k poučevanju, delo v parih, skupinsko delo … Pohvalila bi rubriki Dobro je vedeti in Za radovedne. Učencem, ki želijo in zmorejo več, je ponujeno dodatno znanje na nevsiljiv način. Doseženo je ravno pravšnje zanimanje za nadaljnje raziskovanje. V pomoč učencem in učitelju je Slovarček, ki pojasnjuje pomen morebitnih neznanih besed, ki se pojavljajo v besedilu. Ne smemo pozabiti na Anekdote, ki izjemno popestrijo pouk književnosti. 
Prilagojeno je tako, da omogoča raznovrstnost poučevanja in hkrati izražanja otrok (npr. ustno izražanje, izražanje preko dramatizacije …). 

Ob besedilih, ki jih zajema Planet Radovednih pet Berilo 4, lahko medpredmetno povezujemo, saj so v njem aktualne teme: prijateljstvo, družina, drugačnost, strpnost … 

Teme, ki so učencem blizu, povečujejo pozitiven odnos do branja. Prednost berila je, da podpira ključne komponente bralne pismenosti in je narejeno tako, da omogoča razmišljanje višjih taksonomskih stopenj. Učenci se lahko poistovetijo s književnimi junaki, posledično lahko učitelji spodbujamo empatijo. 

Ocenjujem, da je Planet Radovednih pet Berilo 4 v skladu z novim učnim načrtom.

